Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 197/08)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„PEBRE BORD DE MALLORCA“ / „PIMENTON DE MALLORCA“

ELi nr: PDO-ES-02465 — 20.9.2019

KPN (X) KGT ( )

1. Nimetus(ed)

„Pebre bord de Mallorca“ / „Pimentón de Mallorca“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Kaitstud päritolunimetusega „Pebre bord de Mallorca“ / „Pimentón de Mallorca“, edaspidi „Pimentón de Mallorca“, tähistatakse liigi Capsicum Annuum L. kohaliku sordi ’tap de cortí’ jahvatatud kuivatatud paprikaid.

Tootel „Pimentón de Mallorca“ on järgmised omadused:

organoleptilised omadused:

— magus maitse, suus tundub mahe, puudub mõrudus või teravus;

— ühtlane oranžikaspunane värvus;

— keskmise tugevusega värskendav lõhn, selgelt tajutava hariliku paprika (punase pipra) lõhnaga ning ilma kõrbemis- või röstimislõhnata;

— õrn ja pehme pulber

füüsikalis-keemilised omadused:

— osakeste maksimaalne suurus: 0,500 mm

— ekstraheeritav värvus: vähemalt 100 ASTA

— värvi koordinaat L* ≥40

— värvi koordinaat b* ≥38

— maksimaalne niiskusesisaldus: 4,2 %

— rasvu: 7–12 % kuivainest

— kapsaitsinoidisisaldus ≤4 ppm

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Pimentón de Mallorca“ valmistamiseks kasutatakse üksnes kohaliku sordi ’tap de cortí’ paprikaid.

Värsked paprikad kaaluvad 17–20 g ning nende pikkus on 4–6 cm. Nad on teravatipulised, kolmnurkse püramiidi kujuga.

3.4. Täpsustage tootmise erietapid, mis peavad toimuma määratletud geograafilises piirkonnas

„Pimentón de Mallorca“ valmistamisel kasutatavad paprikad peavad olema kasvanud, korjatud ja töödeldud Mallorca saarel. Seeläbi on tagatud toote päritolu ja teostatakse tootmise üle järelevalvet.

Tootmine ja töötlemine toimuvad täielikult Mallorca saarel ning hõlmavad järgmiseid etappe: seemnete valik, paprikate istutamine ja kasvatamine, kuivatamine, varte eemaldamine, jahvatamine ja sõelumine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Töötlemise viimaseks etapiks tuleks pidada pakendamist ja see on oluline toote „Pimentón de Mallorca“ eripäraste kvaliteediomaduste tagamiseks. Seda tuleb teha võimalikult ruttu pärast sõelumist ja alati samades rajatistes, kus paprikaid jahvatatakse ja sõelutakse.

Arvestades toote eripära, eriti selle suurt hügroskoopsust, s.t võimet imada õhust niiskust, mis muudab tekstuuri ja toimib prooksüdandina, põhjustades küllastumata rasvade oksüdeerumist, on oluline, et toode pakendataks kohe pärast sõelumist.

Rasvade oksüdatiivne rääsumine on otseselt seotud nii karotenoidide kui ka tootele iseloomuliku oranžikaspunase värvuse kaoga. Rasvade oksüdeerumine on üks peamiseid karotenoidide kao põhjuseid, sest paprikapulbris sisalduvad rasvad lahustavad karotenoide ja stabiliseerivad neid.

Pealegi on Mallorca saar ning seega eraldatud Euroopa mandrist, mistõttu transport tähendab pikka meresõitu. Seetõttu võivad „Pimentón de Mallorca“ kvaliteeti mõjutada niiskus ja muud keskkonnategurid, mis võivad kahjustada selle maitset, lõhna ja antioksüdatiivseid omadusi.

Sel põhjusel tuleb „Pimentón de Mallorca“ pakendada tootmispiirkonnas, et tagada selle omaduste säilimine.

Paprikapulbri säilivuse tagamiseks pakendatakse see kohe pärast sõelumist.

Kasutatav pakend peab olema uus, puhas, õhukindel, valmistatud hapnikku ja veeauru mitteläbilaskvast materjalist ning kuni 5 kg netokaalu mahutavusega.

Eespool toodud põhjustel ei ole väiksemateks kogusteks jaotamine ega ümberpakendamine lubatud.

3.6. Sellise toote märgistamise erieeskirjad, millele registreeritud nimetus viitab

Kaitstud päritolunimetuse all turustatava „Pimentón de Mallorca“ iga pakendi etiketil peab olema:

— nimi (st kaitstud päritolunimetus);

— sõnad „Denominación de Origen Protegida“ (kaitstud päritolunimetus);

— jälgitavuse kontrollide lihtsustamiseks mõeldud tähtnumbriline järjestikuline kood.

4. Geograafilise piirkonna täpne määratlus

Tootmine ja töötlemine peavad toimuma Mallorca saarel.

5. Seos geograafilise piirkonnaga

Seos piirkonnaga põhineb „Pimentón de Mallorca“ eripärasel kvaliteedil.

„Pimentón de Mallorca“ eripärast kvaliteeti võib seostada kohaliku paprikasordi ’tap de cortí’ ainukasutusega, kohaliku keskkonnaga (erilised ja iseloomulikud geoklimaatilised tingimused) ning traditsiooniliste viljelustavade ja erilise (aeglase ja järkjärgulise) kuivatamise tehnikaga ning erilise töötlemismeetodiga (mis hõlmab osade seemnete ja kõigi varte eemaldamist).

Puukooli jaoks seemnete valimise, mida tehakse traditsiooniliselt tootjate kogemuste põhjal, tulemus on keskkonnatingimustega täielikult kohanenud taim sordist ’tap de cortí’, mis on saadud parimate isendite geneetilise valiku käigus, mida tehti ja siiani tehakse traditsioonilisel viisil. Põllumajandustootjate ja töötlejate seemnete valikuga seotud kogemused on saadud peamiselt paprikate vaatlemise teel nende kasvamise ja küpsemise ajal ning seda on edasi antud põlvest põlve.

’Tap de cortí’ annab tootele „Pimentón de Mallorca“ oranžikaspunase värvuse, suure karotenoidisisalduse ja vähese kapsaitsiinisisalduse, mida väljendab teravuse puudumine. Oranžikaspunane värvus on iseloomulik omadus, mis võimaldab tarbijatel toodet „Pimentón de Mallorca“ hõlpsalt ära tunda. Kolorimeetriast nähtub, et värvust iseloomustab muudest paprikapulbritest suurem heledus (L*) ja tugevam kollase komponent (b*). „Pimentón de Mallorca“ iseloomulik värvus on tingitud suurest karotenoidide sisaldusest ja eelkõige karotenoidsetest omadustest ning sel on suur luteiini sisaldus. Karoteenisisaldus on seotud värvimisvõimega ning üks „Pimentón de Mallorca“ omadustest on selle suur värvimisvõime. Kapsaitsiinide puudumine (< 4 ppm) annab sellele veel ühe iseloomuliku omaduse: teravuse puudumine.

Mallorca saarel on erilised geoklimaatilised omadused, mis loovad ’tap de cortí’ paprikate õues kasvatamiseks õiged tingimused, ilma et läheks vaja kasvuhooneid.

Aprillist oktoobrini, mil on ’tap de cortí’ paprika kasvuperiood, vastavad Mallorca ilmastikutingimused põllukultuuri vajadustele, sest see vajab ohtralt päikesevalgust, kõrgeid temperatuure ja niiskust. Päikeseküllasus, päevased (22–28 °C) ja öised temperatuurid (16–18 °C) on seega ideaalsed sordi ’tap de cortí’ paprikate kasvatamiseks. Tootmisperioodi niiskustasemed (50 ja 70 %) on samuti õiged.

Lisaks on Mallorcal sordi ’tap de cortí’ paprikate kasvatamiseks õige pinnas, sest see on lubjakivirikas, mõõduka kuni tugeva konsistentsiga, suure jämedateralise aine proportsiooniga ning pH on pigem leeliseline. See on väga kivine, mis on veemajanduse seisukohast hea, sest kivid pakuvad varju ja vähendavad aurustumist. Pinnas koosneb horisontaalsetest kihtidest, mille vahele on ladestunud peensavi, mis on paprikate juurestiku (neil on peajuur) arenemiseks suurepärane.

2016. aastal viis Baleaaride Ülikool läbi võrdleva uuringu, mis käsitles Mallorcal ja paljudes muudes Ibeeria poolsaarel olevates kohtades kasvanud ’tap de cortí’ omadusi, ja leidis, et Mallorcal kasvanud ’tap de cortí’ karotenoidide sisaldus oli 60 % suurem kui poolsaarel kasvanud paprikatel ning sel oli suurem rasvasisaldus, suurem heledus (L), suurem kollasus (b) ja suurem värvimisvõime.

Paprikaid korjatakse käsitsi ning kasvatajad teavad vilja üliküpse välimuse põhjal omast kogemusest, millal on õige aeg, vaadeldes eksokarpi ja mesokarpi, mis muutuvad täiesti punaseks, ning platsentat, mis muutub punakaks. Üleküpsemisel suureneb karotenoidide sisaldus ning see annab ’tap de cortí’ paprikatele iseloomuliku värvuse.

Seoses töötlemisega on oluline tegur see, et paprikaid kuivatatakse loomulikult, mis on võimalik tänu Mallorca päikeseküllasusele, ning asjaolu, et päevaste ja öiste temperatuuride erinevus on mõõdukas ega mõjuta toote kvaliteeti. „Pimentón de Mallorca“ iseloomulik värvus on tingitud selle kuivatamismeetodist.

Töötlemise käigus varre ja osade seemnete eemaldamine suurendab suhtelist karotenoidisisaldust, sest paprika viljalihas on rohkem karotenoide.

Kuivatamine ja aeglane jahvatamine madalal temperatuuril hoiavad ära karotenoidide denatureerimise ning võimaldavad tooraine – sordi ’tap de cortí’ paprikate – värvust ja omadusi säilitada.

Peale selle on osakeste suurus (< 0,5 mm) väiksem kui muud tüüpi paprikapulbritel ning sel on positiivne mõju tehnoloogilistele omadustele ja karotenoidide biosaadavusele.

„Pimentón de Mallorca“ iseloomulik värske lõhn tuleneb erilisest töötlemismeetodist ja eelkõige kahest tegurist. Esimene on paprika varte – vilja kõige vähem aromaatse osa – eemaldamine enne jahvatamist ning teine on aeglane kuivatamine, millega kaasneb niiskuse järkjärguline vähenemine ning mis tagab kõrbemis- või röstimislõhnade puudumise.

Toote pakendamine kohe pärast töötlemist vähendab ümbritseva õhu niiskuse mõju ja võimaldab iseloomulikel omadustel säilida.

Tootel „Pimentón de Mallorca“ on oma eripärase kvaliteedi tõttu suurepärane maine, mis on seotud tootmispiirkonnaga ning mida tõestavad ajaloolised, kulinaarsed ja tarbijatega seotud viited ja uuringud.

Viide spetsifikaadi avaldamisele

(Viitemääruse artikli 6 lõike 1 teine lõik)

http://www.caib.es/sites/qualitatagroalimentaria/es/pimentan_de_mallorca/

(1) ELT L 343, 14.12.2012, lk 1.